贈梁教授
作者：陳造
朝代：宋

paragraphs: 梁侯藿菽芼山雌，冷坐欲試菁莪詩。
嗣聖急賢饑渴似，項背趣召君得辭。
九門方懸帝堯鼓，久旱可無傅巖雨。
幾聽言議得韜韞，了知它日酬所語。
人言才俊當居中，可使流落吾輩同。
鄧禹舊補文學掾，蕭何不書野戰功。
民庸國計當惠恤，和扁之側無廢疾。
會看同沐一臺春，底用更試三尺律。
生齒所戴共此天，杞國過憂吾絕憐。
八柱如虧遲君托，未應詩酒私所樂。